**OPIS ZADATKA**

**EKSPERT ZA KOMUNIKACIJU I VIDLJIVOST**

1. **POZICIJA:** Ekspert za komunikaciju i vidljivost
2. **MJESTO RADA:** Bosna i Hercegovina (BiH)
3. **REFERENCA NA PROJEKAT:** Sistemska transparentnost u izbornom procesu
 (STEP)
4. **TRAJANJE PROJEKTA:** 1 januar 2020 – 31 januar 2023.
5. **TRAJANJE ZADATKA I IZVJEŠTAVANJE**: trajanje angažmana Eksperta za komunikaciju i vidljivost planira se na period od ukupno 60 dana u periodu juli 2020-decembar 2022.
6. **POZADINA**

Centri civilnih Inicijativa (CCI), kao koordinator projekta, zajedno sa Centrom za građansku saradnju Livno, Forumom građana Tuzla, Udruženjem građana “Demokratija-Organizovanje-Napredak- DON Prijedor i Institutom za razvoj mladih i zajednica “Perpetuum mobile” iz Banja Luke, kao partnerima na projektu, a u okviru koalicije za slobodne i poštene izbore Pod lupom, implementiraju projekat Sistemska transparentnost u izbornom procesu (STEP) kog finansira Evropska unija (EU). Projektom STEP će se direktno povećati snaga i vidljivost organizacija civilnog društva (OCD) u građanskom posmatranju izbora i podržati razvoj učešća civilnog društa u procesu demokratizacije u zemlji, obuhvatajući dva izborna ciklusa u BiH: Lokalni izbori 2020. i Opći izbori 2022.

Projektom STEP nastoji se ojačati građansko učešće i osnažiti pokret OCD širom zemlje kako bi se podržali slobodni i pošteni izbori u Bosni i Hercegovini, pri tom smanjujući rizik od izbornih prevara i manipulacija. Poticanjem interesa građana za proaktivnim pristupom u izražavanju svoje slobodne političke volje je cilj kojem projekat aktivno doprinosi uz razumijevanje da izbori predstavljaju osnovni i najvažniji oblik građanskog učešća u procesu demokratizacije u zemlji.

Kroz projekat STEP osmišljen je niz aktivnosti podijeljenih u pet komponenti, slijedeći imperativ izgradnje kapaciteta OCD-a u cilju jačanja građanskog sektora da se osposobi za dalje, jače, vidljive i održive aktivnosti posmatranja izbora u budućnosti. STEP se sastoji od sljedećih pet komponenti:

1. Izgradnja kapaciteta i razvoj mreža
2. Posmatranje izbora
3. Razvoj javnih politika i zagovaranje
4. Komunikacija s javnostima i edukacija birača
5. Monitoring medija
6. **CILJ PROJEKTA**

Generalni cilj projekta STEP je povećati ulogu i kapacitet građanskog društva u BiH da na efektivan način podržava dalju demokratsku konsolidaciju putem doprinosa slobodnim i poštenim izborima u BiH. Specifični ciljevi projekta STEP su: 1) OCD se direktno angažuju za posmatranje izbora, time učvrščujući demokratske vrijednosti, potičući građansko učešće i demokratski razvoj i 2) osnažene OCD da jačaju svoju ulogu u demokratskim procesima i saradnju s medijima i građanima.

1. **OPSEG POSLA**

Centri civilnih Inicijativa (CCI) će angažovati Eksperta za komunikaciju i vidljivost u svrhu izrade strategije/plana komunikacije i vidljivosti, mentorstvo i evaluaciju komunikacije i vidljivosti i PR aktivnosti na trogodišnjem projektu STEP kog finansira Evropska unija (EU).

Ekspert koji posjeduje znanja i vještine iz oblasti izrade strategije/plana komunikacije i vidljivosti na projektima EU, kao i relevantno iskustvo rada na projektima organizacija civilnog društva iz oblasti PR-a i posmatranja izbora, će se angažovati na period od 60 dana (shodno ponudi usluga i potrebama na projektu) u periodu juli 2020 - decembar 2022. godine u cilju isporuke sljedećih poslova.

* Izrada strategije/plana komunikacije i vidljvosti na projektu STEP, koji se bavi izgradnjom kapaciteta organizacija civilnog društva u BiH u oblasti posmatranja izbora.
* Mentorstvo, inovativni, kreativni i idejni doprinos u oblasti komunikacije i vidljivosti na projektu STEP tokom trajanja projekta.
* Uspostavljanje sistema i metodologije za praćenje i evaluaciju aktivnosti u oblasti komunikacije i vidljivosti i (stalno i povremeno) i izrada dva evaluacijska izvještaja.
* Preuzimanje vodeće uloge kriranju koncepta glavnih događaja na projektu.
* Uspostavljanje sistema i nadzora kontakata sa predstavnicima medija (offline i online) i komunikacija sa zaintersovanim stranama (interna i eksterna)

Ciljevi angažmana su:

* Povećanje vidljivosti projekta STEP i finansiranja EU u optimalnoj mjeri
* Jačanje uloge učesnika projekta u komunikaciji o izbornom procesu. Uspostavljanje učesnika kao izvora relevantnih i stvarnih podataka
* Podrška izgradnji dugoročne održive reputacije procesa posmatranja izbora i komuniciranju važnosti posmatrača u demokratskim procesima

Angažman eksperta je po ugovoru za koji je predviđena naknada. Od eksperta se očekuje:

* Da izradi strategiju/plan komunikacije i vidljivosti na projektu STEP, u skladu sa pravilima i smjernicama na projektima finansiranim od strane EU, u roku od najviše 15 dana od dana početka angažmana.
* Strategija/plan komunikacije i vidljivosti na STEP projektu mora sadržavati analizu situacije i jasno definisane i mjerljive komunikacijske ciljeve, ciljne grupe, ključne poruke, komunikacijske aktivnosti i kanale, vremenski okvir, indikatore u svrhu monitoringa i evaluacije, odgovorne osobe i budžet koji je u skladu sa budžetom projekta.
* Da izvrši sve potrebne izmjene i preinake u dostavljenim verzijama strategije/plana komunikacije i vidljivosti u skladu sa zahtjevima i komentarima naručioca posla i/ili donatora.
* Da projektnom osoblju, Strateškom odboru Koalicije „Pod lupom“ i donatoru u slučaju zahtjeva, te drugim stranama po zahtjevu naručioca prezentuje strategiju/plan komunikacije i vidljvosti.
* Da bude na raspolaganju za inovativni, kreativni i idejni doprinos u oblasti implementacije strategije/plana komunikacije i vidljivosti i PR aktivnosti na projektu STEP tokom trajanja projekta, očekivano do 10 dana godišnje u periodu juli 2020 – decembar 2022.
* Da uspostavi sistem i metodologiju za praćenje i evaluaciju komunikacije i vidljivosti i PR aktivnosti i izvrši periodičnu (tokom 18-20. mjeseca trajanja projekta) i završnu (tokom 35-36. mjeseca trajanja projekta) evaluaciju uspješnosti komunikacije i vidljivosti i PR aktivnosti u skladu sa strategijom/planom komunikacije i vidljivosti na trogodišnjem projektu STEP.
* Da dostavi kratki evaluacijski izvještaj o svakoj evaluaciji na najmanje 5 stranica teksta.
* Da preuzima vodeću ulogu u izradi koncepta glavnih događaja na projektu po zahtjevu naručioca.
* Da uspostavi sistem i nadzor kontakata sa predstavnicima medija (offline i online) i komunikaciju sa zainteresovanim stranama (internu i eksternu).
* Da potpiše pravno valjani ugovor u vezi angažmana.
* Da bude na raspolaganju tokom ugovornog perioda u cilju nesmetane isporuke zadataka.
* Da bude na raspolaganju tokom planiranog perioda od 60 dana u periodu juli 2020 – decembar 2022.
* Da obavi posao i prati dinamiku aktivnosti u skladu sa ugovorenim obavezama i striktno poštuje sve dogovorene i usaglašene rokove.
* Da menadžeru projekta obezbijedi izvještaje o angažmanu svakih 10 mjeseci angažmana (3 puta tokom angažmana).
* Da, po potrebi, inicira redovne ili vanredne sastanke sa odgovornim osobama iz CCI-ja ili Pod lupom u cilju realizacije dogovorenih zadataka

Okvirni rokovi pri ovom angažmanu koji moraju biti ispoštovani, a oko kojih će se naknadno usaglasiti angažovani ekspert i odgovorna osoba u CCI-u, su:

|  |  |  |
| --- | --- | --- |
| **DATUM** | **OPIS POSLA** | **PROCIJENJENI BROJ DANA ANGAŽMANA**  |
| juli 2020. | Izrada strategije/plana komunikacije i vidljivosti na projektu STEP (sa eventualnim ispravkama i prezentacijom) | 15 |
| avgust 2020 – decembar 2022.  | Metnorstvo, inovativni, kreativni i idejni doprinos u oblasti komunikacije i vidljivosti na projektu STEP tokom trajanja projekta; Preuzimanje vodeće uloge u izradi koncepta glavnih događaja na projektu; Uspostavljanje sistema i nadzora kontakata sa predstavnicima medija (offline i online), i komunikacija sa zainteresovanim stranama (internim i eksternim) | 30(očekivano 10 dana godišnje) |
| juli– avgust 2021. i novembar – decembar 2022. | Uspostavljanje sistema i metodologije za praćenje i evaluaciju komunikacije i vidljivosti i PR aktivnosti (stalno i povremeno) i izrada dva evaluacijska izvještaja | 15 |

1. **AUTORSKA PRAVA**

Sadržaj informacija dobijenih tokom angažmana Eksperta za komunikaciju i vidljivost podliježe zaštiti i u vlasništvu je CCI-ja. Korištenje takvog sadržaja, djelomično ili u cjelosti, od strane trećih strana bez dozvole vlasnika nije dozvoljeno. Korištenje informacija je moguće i opravdano samo ukoliko je takva upotreba sastavni dio aktivnosti projekta koji se provodi.

1. **IZVJEŠTAVANJE**

Ekspert za komunikaciju i vidljivost pripremit će izvještaje i dokumente prema opsegu Opisa zadatka i dogovoru sa menadžerom projekta. On/a će menadžeru projekta predstaviti izvještaj o svom anagažmanu svakih 10 mjeseci angažmana na projektu (3 puta tokom angažmana). Svi izvještaji će biti napisani na engleskom jeziku.

1. **VRIJEDNOST PONUDE I PLAĆANJE**

Maksimalna raspoloživa vrijednost ugovora je 15 000 EUR što uključuje sve odgovarajuće poreze, doprinose i naknade na vrijednost ugovora. Finansijska ponuda ne smije preći ovaj maksimalni iznos.

1. **KVALIFIKACIJE EKSPERTA**

Ekspert za komunikaciju i vidljivost će ispunjavati minimalno sljedeće zahtjeve:

* Posjedovati znanje i vještine iz oblasti izrade strategije/plana komunikacije i vidljivosti na projetkima EU, koje dokazuje navodeći najmanje dvije reference angažmana na ovim ili sličnim poslovima;
* Posjedovati relevantno iskustvo rada na projektima organizacija civilnog društva na ovim ili sličnim poslovima od najmanje 5 godina;
* Poznaje izborni sistem i medijski kontekst u BiH
* Govori B/H/S jezike, engleski jezik i posjeduje dobre vještine rada na računaru;
* Biti dostupan/na u toku planiranog perioda od 60 dana u periodu juli 2020 – decembar 2022. godine, prema naknadno dogovorenom i usaglašenom planu;
* Poštivati ugovorne obaveze, opis posla i dogovorene rokove bez kašnjenja.

Radno iskustvo na projektima posmatranja izbora smatrat će se prednošću.

1. **NAČIN DOSTAVLJANJA I ROK**

Svi zainteresovani aplikanti moraju dostaviti sljedeću dokumentaciju, najkasnije do 16.07.2020. godine do 16:00 sati.

* **Tehnička aplikacija**
	+ Europass CV uključujući spisak referenci i radnog iskustva ili isporučene konsultacije koje potvrđuju kvalifikacije navedene pod tačkom “L” ovog opisa zadatka.
* **Finansijska ponuda**
	+ Finansijska ponuda mora biti u skladu sa tačkom “K” ovog opisa zadatka, uz napomenu da su u obzir uzeti svi zadaci navedeni pod tačkom “H” opisa zadatka.

Ponuda (dvije zasebne koverte, tehnička i finansijska) se mora dostaviti poštom ili lično na sljedeću adresu: Centri civilnih Inicijativa, Ludviga Kube 7, 75000 Tuzla (Napomena: Aplikacija za poziciju Eksperta za komunikaciju i vidljivost) do roka navedenog pod tačkom “M”.